Poliisi haluaa siirtää pakkopalautuslentoja Helsinki-Vantaalta maakuntakentille. Poliisin huolena ovat palautuslentoihin liittyvät mielenilmaukset ja niiden vaikutus Helsinki-Vantaan lentoliikenteeseen.

Viime yönä poliisi lennätti kielteisen turvapaikkapäätöksen saaneita tilauslennolla Lappeenrannasta Afganistanin Kabuliin.

– Halusimme rauhoittaa Helsinki-Vantaan kansainvälisen lentokentän sen vuoksi, että siellä on ollut häirintää, vastustamista ja mielenosoituksia, jotka vaikeuttavat myös muiden matkustajien matkustamista, vastaanottajia ja jopa kansainvälistä lentoliikennettä. Halusimme tämän vuoksi siirtää lennon lähtemään Lappeenrannasta, sanoo maasta poistamisesta vastaava ylikomisario Liisa Lintuluoto Helsingin poliisista.

Kielteisen turvapaikkapäätöksen saaneiden palautusta vastustavat mielenosoitukset ovat Lintuluodon mukaan turvallisuusriski.

– Kyllä se on aika iso turvallisuusriski, kun ajatellaan sitä ihmismäärää joka siellä osoittaa mieltään. Tietenkin mielenosoitus on ihan perusteltu oikeus ihmiselle, mutta se, missä se tapahtuu, täytyy ottaa tarkkaan huomioon, samoin kuin matkustajien ja lentoliikenteen turvallisuus. Se sitoo myös hyvin paljon poliisin resursseja, että muu liikenne saadaan turvattua.

"Lähtökenttä päätetään tapauskohtaisesti"

Lintuluodon mukaan palautuslentojen siirtämisestä kokonaan pois Helsinki-Vantaalta ei ole päätetty. Lähtökentästä päätetään hänen mukaansa tapauskohtaisesti.

– Katsotaan, miten tämä yleinen vastustaminen ja mielenosoitukset ja tilanne Helsinki-Vantaan lentoasemalla kehittyy, ylikomisario Liisa Lintuluoto sanoo.

Jatkossa palautuslentojen määrä todennäköisesti lisääntyy. Esimerkiksi viime vuonna Suomesta palautettiin Irakiin 17 koneellista kielteisen turvapaikkapäätöksen saaneita.

Poliisilla yöllä iso operaatio Lappeenrannassa – afgaaneja palautettiin lennolla Kabuliin